હવામાનખાતાની આગાહી જણાવે છે કે આગામી બે દિવસ દરમ્યાન ઠંડીના પ્રમાણમાં કોઇ નોંધપાત્ર ફેરફાર થશે નહીં. રાજ્યમાં બે દિવસથી ઠંડીએ જમાવટ કરી છે. સુસવાટાભર્યા ઠંડા પવનોએ વાતાવારણને ઠંડુગાર બનાવી દીધું છે અને કાતિલ ઠંડીથી બચવા માટે લોકોએ ફરીથી ગરમ શાલ, ધાબળા, સ્વેટર, જાકીટ અને ટોપીઓ પહેરવાની ફરજ પડી છે. મોડી રાતે અને વહેલી સવારે ફૂંકાતા ઠંડા પવનોએ શિયાળાની મોસમનો અહેસાસ કરાવ્યો છે. આજે અમદાવાદ શહેરમાં દિવસ દરમ્યાન ૨૭.૯ સે.ગ્રે. ડિગ્રી તાપમાન નોંધાયું હતું. દિવસભર કલાકના આઠ થી દસ કિ.મિ.ની ઝડપે ઠંડો પવનો ફૂંકાયો હતો. ગઇરાતે ઠંડીનું પ્રમાણ ૯.૮ સે.ગ્રે. ડિગ્રી નોંઘાયું હતું. જે સામાન્ય રીતે હોવું જોઇએ તેના કરતાં અઢી ડિગ્રી નીચું હતું. હવામાં ભેજનું પ્રમાણ સવારે સાડા આઠ વાગે ૬૮ ટકા અને સાંજે સાડા પાંચ વાગે ૨૨ ટકા નોંધાયું હતું. આજે રાતે ઠંડીનું પ્રમાણ ૧૧ ડિગ્રી જેટલું રહેવાની સંભાવના છે.